Артюр Рембо
Блестящата победа в Саарбрюкен,
удържана под виковете „Слава на Императора!“

Превод от френски: Кирил Кадийски, —

chitanka.info

Ярко оцветена белгийска гравюра,

продава се в Шарлероа, 35 сантима

В миг Императорът, залян с апотеози

лазурно-жълти — дий, дий, конче! — бляскав, строг

пристига; радостен, че всичко тъне в рози,

любящ като баща и като Зевс жесток;

в дола пешаците, наскачали веднага,

до аления топ, до барабана жълт

застават чинно пак, Питу мундира слага —

все пак Началство е и почит му дължат.

Отдясно Дюмане в приклада пръсти впива,

взел своето „шаспо“, разтърсва гордо грива

и: „Слава!…“ Друг един го гледа под око…

И — черно слънце — в миг изскача кивер… Слава? —

червено-син дървар с пухтене тежко става,

навирил задница, и пита: „На кого?“

октомври 70

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.